Lionel Messi jitkeċċa għall-ewwel darba fil-karriera tiegħu L-attakkant internazzjonali Arġentin ta' Barcelona, Lionel Messi, tkeċċa għall-ewwel darba fil-karriera tiegħu, jiġifieri, fis-753 dehra bil-flokk Katalan. Huwa tkeċċa lejn tmiem il-finali tas-Super Cup Spanjola li Barcelona tilfu kontra Athletic Bilbao bl-iskor ta' 3-2 li ġiet deċiża fil-ħin barrani. Barcelona kienu darbtejn fil-vantaġġ minn Antoine Griezmann (40, 77) iżda l-Athletic dawru r-riżultat minn Oscar de Marcos (42), Asier Villalibre (91) u Inaki Williams (94). Din il-finali, li ntlagħbet f'Sevilla, tibqa' mfakkra għall-emozzjonijiet li ġabet magħha kif ukoll kienet it-tieni unur mirbuħ minn Athletic Bilbao mill-1985. Iżda kellha tmiem negattiv minħabba t-tkeċċija ta' Messi … meta proprju fil-120 minuta huwa ta daqqa lill-avversarju Asier Villalibre liema inċident ġie nnotat mill-VAR.